MTLS เหินฟ้าโรดโชว์สิงคโปร์ มั่นใจนักลงทุนให้ความสนใจคับคั่ง
MTLS เหินฟ้าโรดโชว์สิงคโปร์พรุ่งนี้ (22 พ.ย.) มั่นใจนักลงทุนให้ความสนใจคับคั่ง พร้อมกางแผนเร่งขยายฐานลูกค้าดันพอร์ตสินเชื่อโต ตั้งเป้าเพิ่มสาขาเป็น 4,300 สาขาในปี 63
21 พ.ย. 2560

นายชูชาติ เพ็ชรอำไพ ประธานกรรมการบริหาร บริษัท เมืองไทยลิสซิ่ง จำกัด (มหาชน) หรือ MTLS เปิดเผยว่า บริษัทเตรียมเดินทางไปโรดโชว์ เพื่อให้ข้อมูลกับนักลงทุนสถาบันและกองทุนขนาดใหญ่ 14 กองทุนที่ประเทศสิงคโปร์ ร่วมกับตลาดหลักทรัพย์แห่งประเทศไทย และ Deutsche TISCO Investment ในวันที่ 22 พ.ย.60
ทั้งนี้มั่นใจว่าจะได้รับการตอบรับอย่างท่วมท้นเช่นเดียวกับทุกครั้งที่ MTLS เดินทางไปให้ข้อมูลกับนักลงทุน เนื่องจากผลการดำเนินงานมีพัฒนาการที่ดีขึ้นอย่างต่อเนื่อง จากมีแผนงานที่ชัดเจนในการขยายฐานลูกค้า ซึ่งทำให้พอร์ตสินเชื่อ รายได้และกำไรเติบโตอย่างโดดเด่น และในอนาคตธุรกิจของ MTLS ยังมีโอกาสขยายตัวได้อีกมาก จากความต้องการสินเชื่อของประชาชนรากหญ้าที่ยังขาดโอกาสในการเข้าถึงแหล่งเงินทุน
“ที่ผ่านมาผลการดำเนินงานงานของ MTLS ทำสถิติสูงสุดใหม่ต่อเนื่อง มีการจ่ายเงินปันผลอย่างสม่ำเสมอ ไม่ทำให้นักลงทุนผิดหวัง เห็นได้จากการเพิ่มขึ้นของรายได้ และกำไรที่เติบโตอย่างมีนัยสำคัญ นับตั้งแต่วันที่เข้าจดทะเบียนในตลาดหลักทรัพย์ฯในช่วงปี 2557 กำไรสุทธิอยู่ที่ 544.12 ล้านบาท ปี 2558 เพิ่มเป็น 825.00 ล้านบาท 
ปี 2559 กำไรสุทธิขยับขึ้นเป็น 1,464.14 ล้านบาท และในช่วง 9 เดือนแรกของปีนี้ มีกำไรสุทธิกว่า 1,757.81 ล้านบาท ทำสถิติสูงสุดนับตั้งแต่จัดตั้งบริษัท และในปี 2561 วางเป้าหมายสินเชื่อ รายได้ และกำไร เติบโต 40% เมื่อเทียบกับปีนี้”นายชูชาติกล่าว
สำหรับความสำเร็จที่เกิดขึ้นสะท้อนให้เห็นความมุ่งมั่นของทีมผู้บริหารและพนักงานที่ทำงานในเชิงรุก ทำให้ยอดการปล่อยสินเชื่อเติบโตมากกว่า 50% อย่างไรก็ตาม ในส่วนของหนี้ที่ไม่ก่อให้เกิดรายได้ (NPL) ถือว่าอยู่ในระดับต่ำมาก โดยในปีนี้คาดว่า NPL จะอยู่ที่ระดับ 1.2% เท่านั้น และในปี 61 วางกรอบคุมสัดส่วน NPL ในระดับ 1.2-1.5% และบริษัทฯตั้งเป้าภายใน 3 ปีข้างหน้า หรือภายในปี 2563 จะมีสาขารวม 4,300 สาขา รองรับความต้องการสินเชื่อของลูกค้า
ขณะที่สินเชื่อนาโนไฟแนนซ์ ในฐานะที่บริษัทเป็นผู้นำตลาด ในไตรมาส 3/60 มียอดปล่อยสินเชื่อใหม่ 406 ล้านบาท จากยอดปล่อยสินเชื่อรวม 15,253 ล้านบาท